《奉同颜使君真卿清风楼赋得洞庭歌送吴鍊师归林屋洞》
唐代·皎然

名山洞府到金庭，三十六洞称最灵。不有古仙启其秘，今日安知灵宝经。

中山鍊师栖白云，道成仙秩号元君。三千甲子朝玉帝，世上如今名始闻。

吐纳青牙养肌发，花冠玉舄何高洁。不闻天上来谪仙，自是人间授真诀。

吴兴太守道家流，仙师远放清风楼。应将内景还飞去，且从分风当此留。

湖之山兮楼上见，山冥冥兮水悠悠。世人不到君自到，缥缈仙都谁与俦。

黄鹤孤云天上物，物外飘然自天匹。一别千年未可期，仙家不数人间日。

作者简介：僧皎然（730-799），俗姓谢，字清昼，湖州（浙江吴兴）人，是中国山水诗创始人谢灵运的十世孙，唐代著名诗人、茶僧，吴兴杼山妙喜寺主持，在文学、佛学、茶学等方面颇有造诣。与颜真卿、灵澈、陆羽等和诗，现存皎然470首诗。多为送别酬答之作。情调闲适，语言简淡。皎然的诗歌理论著作《诗式》。